
  REPUBLIKA HRVATSKA
OPĆINSKI SUD U ŠIBENIKU
    Stalna služba u Kninu

		
Poslovni broj: Pp-3406/2024

U IME REPUBLIKE HRVATSKE

PRESUDA

	Općinski sud u Šibeniku, Stalna služba u Kninu, po sutkinji Anamariji Krnić Šupe, uz sudjelovanje zapisničarke Anite Murić Marinković, u prekršajnom predmetu protiv okrivljenog Vjerana Dodika, zbog prekršaja iz članka 199. stavka 8. Zakona o sigurnosti prometa na cestama („Narodne novine“ broj 67/2008., 48/2010., 74/2011., 80/2013., 158/2013., 92/2014., 64/2015., 108/2017., 70/2019., 42/2020., 85/2022., 114/2022., 133/2023., 145/2024.), u povodu optužnog prijedloga Policijske uprave šibensko-kninske, Policijske postaje Knin, KLASA: 211-07/24-5/27085, URBROJ: 511-13-10-24-1 od 4. listopada 2024., nakon glavne i javne rasprave održane i zaključene 18. lipnja 2026. godine u odsutnosti uredno pozvanog tužitelja i okrivljenika, 2. srpnja 2026. godine objavio je i

presudio je

	I. Okrivljeni VJERAN DODIK, OIB: 78130199469, sin Kruna, rođen 19. siječnja 1990. u Sarajevu, Bosna i Hercegovina, državljanin RH, s prebivalištem u Kninu, ulica Zdravka Ikice 8, prekršajno osuđivan po evidenciji Odjela za prekršajne evidencije,

kriv je

	što je dana 1. rujna 2024. u 00:15 sati, u Kninu, ulica Trg Oluje kućni broj 2, upravljao vozilom marke GOLF registarske oznake ŠI 486-JS uz prisutnost alkohola u organizmu od 1,69 g/kg, odnosno odgovarajući iznos miligrama u litri izdahnutog zraka, što je utvrđeno alkometrom Drager 6820 ARLA-0434, umanjeno za granicu dopuštene pogreške mjerenja od 0,1 g/kg, što iznosi 1,59 g/kg alkohola u organizmu ispitanika,
  
čime je počinio prekršaj opisan u članku 199. stavku 2. Zakona o sigurnosti prometa na cestama, kažnjiv po članku 199. stavku 8. istog Zakona,

pa mu se na temelju članka 199. stavka 8. Zakona o sigurnosti prometa na cestama

izriče

NOVČANA KAZNA U IZNOSU 1.320,00 EUR (tisuću tristo dvadeset eura).

II. Na temelju članka 33. stavka 11. Prekršajnog zakona („Narodne novine“ broj 107/2007., 39/2013., 157/2013., 110/2015., 70/2017., 118/2018., 114/2022.) okrivljenik je dužan platiti novčanu kaznu u roku od 90 (devedeset) dana od dana pravomoćnosti ove presude u korist Državnog proračuna, priloženom uplatnicom, a u protivnom će se postupiti prema odredbama članka 34. Prekršajnog zakona.

	III. Na temelju članka 152. stavka 3. Prekršajnog zakona novčana kazna smatrat će se u cijelosti plaćenom ako okrivljenik plati dvije trećine izrečene mu novčane kazne u roku od 90 (devedeset) dana od dana pravomoćnosti ove presude.

	IV. Na temelju članka 58. Prekršajnog zakona okrivljeniku se 

                                                           i z r i č e   

ZAŠTITNA MJERA ZABRANE UPRAVLJANJA MOTORNIM VOZILOM "B" KATEGORIJE U TRAJANJU OD 3 (TRI) MJESECA,

	u koje trajanje će se uračunati vrijeme na koje mu je vozačka dozvola bila privremeno oduzeta naredbom o određivanju mjere opreza Policijske uprave šibensko-kninske, Policijske postaje Knin, broj: 1052420281 od 1. rujna 2024., a koja mjera će se izvršiti po izvršnosti ove presude.

	V. Na temelju članka 139. stavka 3. Prekršajnog zakona, okrivljenik je dužan platiti paušalni trošak prekršajnog postupka u iznosu od 14,00 EUR (četrnaest eura) u korist proračuna Republike Hrvatske, u roku od 90 (devedeset) dana od dana pravomoćnosti ove presude, priloženom uplatnicom, u protivnom će se troškovi naplatiti prisilno temeljem članka 152. stavka 4. i stavka 11. Prekršajnog zakona.


Obrazloženje

	1. Policijska uprava šibensko-kninske, Policijska postaja Knin 4. listopada 2024. podnijela je protiv okrivljenika optužni prijedlog, gornji broj, zbog prekršaja činjenično opisanog i pravno označenog kao u izreci ove presude.

	 2. Okrivljenik je pozvan na ročište glavne rasprave za dan 30. travnja 2026., međutim poziv se vratio sudu uz naznaku dostavljala ''obaviješten, nije podigao pošiljku''. Sud je stoga, izvršio uvid u Jedinstveni registar osoba i utvrdio da okrivljenik i dalje kao jedinu aktivnu adresu prebivališta ima prijavljenu adresu u Kninu, Zdravka Ikice 8. Nadalje, sud je ponovno pozvao okrivljenika na naprijed navedenu adresu na ročište glavne rasprave određeno za dan 19. svibnja 2026., ali se poziv vratio sudu uz naznaku dostavljača ''obaviješten, nije podigao pošiljku''. S tim u vezi, ističe se da su okrivljeniku upravo na prijavljenu adresu prebivališta dostavljani sudski pozivi upućeni u ovom postupku te da je u obavijesti iz članka 109.a Prekršajnog zakona koju je okrivljenik uredno zaprimio 1. rujna 2024. okrivljenik bio upozoren kako se, ukoliko se ne odazove, rasprava može provesti i donijeti presuda bez njegove nazočnosti kao i da je do pravomoćnog završetka postupka i završetka postupka izvršenja dužan obavijestiti tijelo postupka o svakoj promjeni adrese prebivališta i boravišta odnosno sjedišta, jer će mu se, ako tako ne postupi, ili ako izbjegava dostavu, sva pismena dostaviti putem oglasne ploče tijela postupka. 

	3. Slijedom navedenog, sud je okrivljenika na glavnu raspravu za 18. lipnja 2026. pozvao putem e-oglasne ploče suda te je istu proveo u njegovoj odsutnosti u skladu s člankom 167. stavkom 3. Prekršajnog zakona jer je ocijenio da su prava okrivljenika adekvatno osigurana.

	4. U dokaznom postupku sud je pročitao izvješće o počinjenom prekršaju PP Knin od 1. rujna 2024. (list spisa 4), službenu zabilješku PP Knin od 1. rujna 2024. (list spisa 5), obavijest počinitelju prekršaja od 1. rujna 2025. (list spisa 6), zapisnik o ispitivanju prisutnosti alkohola, opojnih droga ili lijekova u organizmu od 1. rujna 2024. (list spisa 7), naredbu o određivanju mjere opreza od 1. rujna 2024. (list spisa 8) i  potvrdu o ranijoj prekršajnoj osuđivanosti okrivljenika od 18. lipnja 2026. godine Odjela za prekršajne evidencije (list spisa 22).

	5. Nakon provedenog dokaznog postupka, sud je nedvojbeno utvrdio da je okrivljenik počinio prekršaj koji mu se optužnim prijedlogom stavlja na teret.

	6. Člankom 199. stavkom 2. Zakona o sigurnosti prometa na cestama propisano je da vozač vozila kategorije A1, A2, A, B, BE, F, G i AM ne smije upravljati vozilom na cesti niti početi upravljati vozilom ako je pod utjecajem droga ili lijekova ili ako u krvi ima alkohola iznad 0,50 g/kg, odnosno odgovarajući iznos miligrama u litri izdahnutog zraka.

	7. Na temelju izvješća o počinjenom prekršaju od 1. rujna 2024. (list spisa 4) utvrđeno je da je okrivljenik dana 1. rujna 2024. u 00:15 sati, u Kninu, ulica Trg Oluje kućni broj 2, upravljao vozilom marke Wolkswagen registarske oznake ŠI 486-JS, a kojom prilikom je utvrđeno nadzorom da je počinio prekršaj iz članka 199. stavka 2. Zakona o sigurnosti prometa na cestama, kažnjiv po članku 199. stavku 8. istog zakona. 

	8. Na temelju službene zabilješke PP Knin od 1. rujna 2024. godine (list spisa 5) utvrđeno je da je dana 1. rujna 2024. u 00:15 sati, u Kninu, ulica Trg Oluje kućni broj 2, od strane policijskih službenika zaustavljeno vozilo marke Golf registarske oznake ŠI 486-JS kojim je upravljao okrivljeni Vjeran Dodik uz prisutnost alkohola u organizmu od 1,69 g/kg, odnosno odgovarajući iznos miligrama u litri izdahnutog zraka, što je utvrđeno alkometrom Drager 6820 ARLA-0434, umanjeno za granicu dopuštene pogreške mjerenja od 0,1 g/kg, što iznosi 1,59 g/kg alkohola u organizmu. 

	9. Na temelju naredbe o određivanju mjere opreza od 1. rujna 2024. (list spisa 8) utvrđeno je da je okrivljeniku izrečena mjera opreza zabrane upravljanja vozilom uz oduzimanje dozvole za upravljanje serijski broj 11422573, a naložena mjera opreza započinje dana 1. rujna 2024. u 00:35 sati i traje do dana 1. rujna 2024. u 12:35 sati. Naložena mjera opreza naređuje se zbog postojanje osnovane sumnje da je dana 1. rujna 2024. u 00:15 sati, u Kninu, ulica Trg Oluje kućni broj 2, počinio prekršaj iz čl.199 st.2. Zakona o sigurnosti prometa na cestama, kažnjiv po čl.199. st.8. istog Zakona.

10. Na temelju zapisnika o ispitivanju prisutnosti alkohola, opojnih droga ili lijekova u organizmu od 1. rujna 2024. (list spisa 7) utvrđeno je da je okrivljenik izjavio da je konzumirao pet piva od 0,5 L, zadnje piće prije dvadeset minuta. Ispitanik je upoznat s uputama o načinu uporabe uređaja i postupkom ispitivanja i upozoren je da odbijanjem čini prekršaj iz čl.282. Zakona o sigurnosti prometa na cestama, te prihvaća ispitivanje i ne poriče rezultate ispitivanja. Postupanje prema ispitaniku započelo je dana 1. rujna 2024. u 00:15 sati, a ispitivanje je izvršeno, u mjestu Knin, ulica Tomislavova kućni broj 34, uporabom uređaja  marke DRAGER 6820 ARLA-0434, kojom je prilikom utvrđena koncentracija alkohola od 1,69 g/kg, umanjena za 0,1 g/kg, odnosno za granicu dopuštene pogreške mjerenja što iznosi 1,59 g/kg, a nije zabilježena prisutnost opojnih droga ili lijekova. Za primjedbe ispitanika nema podataka. Predmetni zapisnik potpisan je po policijskom službeniku Ivanu Vučemiloviću – Vranjiću i okrivljeniku.

11. Pročitanu materijalnu dokumentaciju sud je ocijenio kao vjerodostojnu jer je ista sačinjena u obavljanju poslova ovlaštenih službenih osoba.

	12. Slijedom navedenog, sud je nedvojbeno utvrdio da je okrivljenik dana 1. rujna 2024. u 00:15 sati, u Kninu, ulica Trg Oluje kućni broj 2, upravljao vozilom marke Golf registarske oznake ŠI 486-JS uz prisutnost alkohola u organizmu od 1,69 g/kg, odnosno odgovarajući iznos miligrama u litri izdahnutog zraka, što je utvrđeno alkometrom Drager 6820 ARLA-0434, umanjeno za granicu dopuštene pogreške mjerenja od 0,1 g/kg, što iznosi 1,59 g/kg alkohola u organizmu ispitanika, čime su se u njegovu ponašanju ostvarila bitna obilježja prekršaja iz članka 199. stavka 8. Zakona o sigurnosti prometa na cestama, za koji je proglašen krivim.

13. Člankom 199. stavkom 8. Zakona o sigurnosti prometa na cestama propisano je da će se novčanom kaznom u iznosu od 1320,00 do 2650,00 eura ili kaznom zatvora u trajanju do 60 dana kaznit za prekršaj vozač i instruktor vožnje ako u krvi ima alkohola iznad 1,50 g/kg, odnosno odgovarajući iznos miligrama u litri izdahnutog zraka.

14. Prilikom donošenja odluke o kazni sud je primijenio opće pravilo o izboru vrste i mjere kazne te je u odnosu na okrivljenika ocijenio sve olakotne i otegotne okolnosti u smislu članka 36. Prekršajnog zakona.

15. Sud je okrivljeniku nije našao posebno olakotnih okolnosti, dok mu je kao otegotne okolnosti cijenio utvrđenu visoku koncentraciju alkohola u organizmu (1,59 g/kg) te raniju prekršajnu osuđivanost za istovrsne prekršaje i to za prekršaj iz članka 199. stavka 6. Zakona o sigurnosti prometa na cestama počinjenog u stjecaju s prekršajem iz članka 74. stavka 2. istog zakona (presuda Općinskog suda u Šibeniku posl. br. Pp-620/2021 od 23.11.2023., pravomoćna 23.11.2023.) te za prekršaj iz članka 199. stavka 7. Zakona o sigurnosti prometa na cestama (presuda Općinskog suda u Šibeniku posl. br. Pp-2568/2021) od 12.12.2023., pravomoćna 16.02.2024.).

	16. Prilikom izbora vrste i mjere kazne, sud je okrivljeniku odlučio izreći novčanu kaznu jer je ocijenio da se prema ovom okrivljeniku društveni prijekor za sada treba iskazati izricanjem novčane kazne odnosno da je u konkretnom slučaju izrečena novčana kazna prikladnija za postizanje svrhe kažnjavanja od izricanja kazne zatvora kao teže kazne. Naime, za navedeno djelo prekršaja je uz novčanu kaznu alternativno propisana i kazna zatvora u trajanju do 60 dana. Međutim, sud je odlučio okrivljeniku izreći novčanu kaznu i to u visini zakonom propisanog minimuma u iznosu od 1.320,00 EUR (tisuću tristo dvadeset eura), a ne kaznu zatvora kao težu kaznu, jer se ista primjenjuje tek ako se blažom kaznom nije ostvarila svrha kažnjavanja, sve smatrajući da će za sada i novčana kazna izrečena u ovom iznosu odvratiti okrivljenika od daljnjeg činjenja prekršaja te da će se ostvariti svrha kažnjavanja. 

	17. Na temelju odredbe članka 152. stavka 3. Prekršajnog zakona novčana kazna smatrat će se u cijelosti plaćenom ako okrivljenik u roku određenim ovom presudom plati dvije trećine navedenog iznosa novčane kazne.
 
	18. Na temelju članka 58. stavka 1. Prekršajnog zakona sud je okrivljeniku izrekao zaštitnu mjeru zabrane upravljanja motornim vozilom "B" kategorije u trajanju od tri mjeseca. Citiranom odredbom propisano je da zaštitnu mjeru zabrane upravljanja motornim vozilom u trajanju od jednog mjeseca do dvije godine sud može izreći počinitelju prekršaja protiv sigurnosti prometa kad postoji opasnost da će upravljajući motornim vozilom ugroziti sigurnost prometa. Zabrana se izriče u odnosu na sve vrste ili kategorije ili u odnosu na samo određene vrste ili kategorije motornih vozila. Upravljajući vozilom B kategorije pod utjecajem visoke koncentracije alkohola (1,59 g/kg) okrivljenik je počinio jedan od najtežih prekršaja u prometu i time ugrozio sigurnost svih sudionika u prometu. Imajući u vidu da je okrivljenik već osuđivan za istovrsne prometne prekršaje, težinu počinjenog prekršaja i stupanj krivnje okrivljenika, sud je ocijenio da kod ovog okrivljenika postoji opasnost da će upravljajući motornim vozilom ugroziti sigurnost prometa, stoga će se primjenom navedene zaštitne mjere otkloniti uvjeti koji omogućavaju počinjenje novog prekršaja od strane okrivljenika i kojom mjerom će se dodatno postići svrha prekršajno – pravnih sankcija i djelovati na okrivljenika da ubuduće ne čini prekršaje. Tužitelj je u optužnom prijedlogu predložio izricanje zaštitne mjere zabrane upravljanja motornim vozilom "B" kategorije u trajanju od tri mjeseca, pa je sud prihvatio u cijelosti navedeni prijedlog tužitelja. Izrečena zaštitna mjera će se izvršiti po izvršnosti ove presude, a u njezino trajanje će se uračunati razdoblje od 12 sati za koje je okrivljeniku naredbom o određivanju mjere opreza određena zabrana upravljanja vozilom uz oduzimanje dozvole za upravljanje.

	19. S obzirom na to da je okrivljenik proglašen krivim, obvezan je naknaditi troškove prekršajnog postupka u paušalnom iznosu. Rješenjem o određivanju paušalnog iznosa za troškove prekršajnog postupka ("Narodne novine" broj 18/2013.) propisan je opći okvir paušalne svote troškova prekršajnog postupka u rasponu od 100,00 do 5.000,00 kuna. Izrečena visina paušalnog iznosa primjerena je složenosti i trajanju postupka, a sve u skladu s odredbom članka 139. stavka 3. Prekršajnog zakona.
	
	20. Slijedom svega navedenog, odlučeno je kao u izreci presude.

Knin, 2. srpnja 2026.
                                                                                                 

                                                                                                 Sutkinja
Anamarija Krnić Šupe
		


		                  	
UPUTA O PRAVU NA ŽALBU: 

Protiv ove presude ovlaštene osobe mogu podnijeti žalbu u roku od 8 (osam) dana od dana dostave prijepisa presude. Žalba se podnosi ovom Sudu u dovoljnom broju primjeraka za prvostupanjski i drugostupanjski sud, a o žalbi odlučuje Visoki prekršajni sud Republike Hrvatske.


Dostaviti:
1. Tužitelju
2. Okrivljeniku
3. U spis

